జలగావ్

జలగావ్ మహారాష్ట్ర జలగావ్ జిల్లా లోని నగరం. ఈ జిల్లాకు ముఖ్యపట్టణం. ఇది మహారాష్ట్రలోని ఉత్తర మహారాష్ట్ర విభాగంలో రెండవ అతిపెద్ద నగరం. మహారాష్ట్ర అరటి ఉత్పత్తిలో దాదాపు మూడింట రెండు వంతుల వరకు జల్‌గావ్‌ జిల్లాలో పండుతుంది. పట్టణాన్ని " బనానా సిటీ ఆఫ్ ఇండియా " అని పిలుస్తారు. జలగావ్ బంగారు ఆభరణాల ఉత్పత్తికి కూడా ప్రసిద్ధి చెందింది. అందువల్ల, జలగావ్‌ను మహారాష్ట్ర " గోల్డ్ సిటీ " అని కూడా పిలుస్తారు.

గిర్నా నది నగర పశ్చిమ భాగం గుండా ప్రవహిస్తుంది. జలగావ్ ఉత్తర మహారాష్ట్రలోని ఖండేష్ ప్రాంతంలో ఉంది. 1906లో ఖండేష్ తూర్పు ఖండేష్, పశ్చిమ ఖండేష్ గా విభజించినపుడు జలగావ్, తూర్పు ఖండేష్ జిల్లాకు ప్రధాన కార్యాలయంగా మారింది.  1956 భారత రాష్ట్రాల పునర్వ్యవస్థీకరణ తరువాత, తూర్పు ఖండేష్ బొంబాయి రాష్ట్రంలో భాగమైంది. ఆ తరువాత 1960లో అది మహారాష్ట్రలో భాగమైంది.

జలగావ్ విమానాశ్రయాన్ని 1973లో పబ్లిక్ వర్క్స్ డిపార్ట్‌మెంట్ నిర్మించింది. 1997 ఏప్రిల్‌లో జలగావ్ పురపాలక సంఘం దాని కార్యకలాపాలను చేపట్టి, దాన్ని మహారాష్ట్ర ఎయిర్‌పోర్ట్ డెవలప్‌మెంట్ కంపెనీకి అప్పగించింది. మహారాష్ట్ర ప్రభుత్వం 2009 జూలైలో  ప్రస్తుత ఎయిర్‌ఫీల్డ్‌ను అప్‌గ్రేడ్ చేయడానికి ఎయిర్‌పోర్ట్స్ అథారిటీ ఆఫ్ ఇండియా (AAI)తో అవగాహన ఒప్పందం (MOU)పై సంతకం చేసింది. అప్పటి భారత రాష్ట్రపతి అయిన ప్రతిభా పాటిల్ జూన్ 2010లో జలగావ్ విమానాశ్రయం అభివృద్ధి, విస్తరణకు పునాది రాయి వేశారు. ట్రూజెట్ ఎయిర్‌లైన్స్ ముంబై, హైదరాబాద్, అహ్మదాబాద్, కొల్హాపూర్, నాసిక్, నాందేడ్‌లకు విమానాలను నడుపుతోంది.

జలగావ్ జంక్షన్ రైల్వే స్టేషన్ ద్వారా నగరానికి రైలు సేవలు అందుతున్నాయి. ఇక్కడి నుండి న్యూ ఢిల్లీ, ముంబై, హైదరాబాద్, కోల్ కతా, జైపూర్, చెన్నై, ఆగ్రా, లక్నో వంటి ప్రధాన నగరాలకు రైళ్ళున్నాయి.

శీతోష్ణస్థితి 
పశ్చిమ కనుమల వర్షచ్ఛాయలో ఉన్న కారణంగా జలగావ్‌లో వేడి పాక్షిక-శుష్క శీతోష్ణస్థితి ( కొప్పెన్ BSh ) ఉంది. జలగావ్‌లో మార్చి నుండి జూన్ మధ్య వరకు ఉక్కపోతతో పొడిగా ఉండే వేసవి కాలం, జూన్ మధ్య నుండి సెప్టెంబరు వరకు రుతుపవనాల కింద వేడిగా, "తడి"గా ఉండే వర్షాకాలం, అక్టోబరు నుండి ఫిబ్రవరి వరకు పొడిగా ఉండే శీతాకాలం ఉంటుంది.

ప్రముఖులు 
 భాస్కర II (c. 1114–1185), భాస్కరాచార్య, ఒక భారతీయ గణిత శాస్త్రజ్ఞుడు, ఖగోళ శాస్త్రవేత్త .
 పాండురంగ్ సదాశివ్ సానే, అకా సానే గురూజీ, సామాజిక కార్యకర్త, స్వాతంత్ర్య సమరయోధుడు. అమల్నేర్ పట్టణంలోని ప్రతాప్ హైస్కూల్‌లో ఉపాధ్యాయుడిగా పనిచేశారు.
 ఏక్నాథ్ ఖడ్సే (1952–ప్రస్తుతం), నేషనలిస్ట్ కాంగ్రెస్ పార్టీ రాజకీయ నాయకుడు.
 ప్రతిభా పాటిల్ (1934–ప్రస్తుతం), భారత మాజీ రాష్ట్రపతి (2007–12), రాజస్థాన్ గవర్నర్ (2004–07).

మూలాలు 

Articles with short description
Short description is different from Wikidata
Articles containing potentially dated statements from 2001
All articles containing potentially dated statements
Articles with hAudio microformats
Coordinates on Wikidata
మహారాష్ట్ర నగరాలు పట్టణాలు